CELEX: 32021D2025
Language: lv
Date: 2021-11-15 00:00:00
Title: Padomes Lēmums (ES) 2021/2025 (2021. gada 15. novembris) par nostāju, kas Starptautiskās Olīvu padomes Dalībnieku padomē Eiropas Savienības vārdā jāieņem attiecībā uz olīveļļai un olīvu izspaidu eļļai piemērojamo tirdzniecības standartu

19.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 411/40
               
            
         PADOMES LĒMUMS (ES) 2021/2025
         (2021. gada 15. novembris)
         par nostāju, kas Starptautiskās Olīvu padomes Dalībnieku padomē Eiropas Savienības vārdā jāieņem attiecībā uz olīveļļai un olīvu izspaidu eļļai piemērojamo tirdzniecības standartu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     2015. gada Starptautiskais nolīgums par olīveļļu un galda olīvām (“nolīgums”) saskaņā ar Padomes Lēmumu (ES) 2016/1892 (1) Savienības vārdā tika parakstīts 2016. gada 18. novembrī Apvienoto Nāciju Organizācijas galvenajā mītnē Ņujorkā ar noteikumu, ka tas vēlāk tiks noslēgts. Nolīgums saskaņā ar tā 31. panta 2. punktu provizoriski stājās spēkā 2017. gada 1. janvārī, un Savienības vārdā to noslēdza ar Padomes Lēmumu (ES) 2019/848 (2).
                  
               
                     (2)
                  
                  
                     Ievērojot nolīguma 7. panta 1. punktu, Starptautiskās Olīvu padomes Dalībnieku padomei (“Dalībnieku padome”) ir jāpieņem lēmumi, ar ko groza olīveļļai un olīvu izspaidu eļļai piemērojamos tirdzniecības standartus.
                  
               
                     (3)
                  
                  
                     Dalībnieku padomei tās 114. sesijā, kas norisināsies 2021. gada 25. novembrī, ir jāpieņem lēmums, ar kuru groza olīveļļai un olīvu izspaidu eļļai piemērojamo tirdzniecības standartu (“grozošais lēmums”).
                  
               
                     (4)
                  
                  
                     Ir lietderīgi noteikt nostāju, kas Savienības vārdā jāieņem Dalībnieku padomē, jo grozošais lēmums, kas jāpieņem Dalībnieku padomei, radīs juridiskas sekas Savienībai starptautiskajā tirdzniecībā ar pārējiem Starptautiskās Olīvu padomes dalībniekiem un varēs būtiski ietekmēt Savienības tiesību aktu saturu, jo īpaši attiecībā uz olīveļļas tirdzniecības standartiem, kurus Komisija pieņēmusi, ievērojot Eiropas Parlamenta un Padomes Regulas (ES) Nr. 1308/2013 (3) 75. pantu.
                  
               
                     (5)
                  
                  
                     Lēmums, kas jāpieņem Dalībnieku padomei, attiecas uz izmaiņām dažos olīveļļas un olīvu izspaidu eļļas ķīmiskajos parametros, proti, iekļaut lēmumu pieņemšanas shēmu par linolēnskābes robežvērtību no 1,00 līdz 1,40 %, pārskatīt lēmumu pieņemšanas shēmu par rafinētām olīveļļām un olīveļļām un pārskatīt lēmumu pieņemšanas shēmu par neattīrītām un rafinētām olīvu izspaidu eļļām. Komisijas un dalībvalstu zinātniskie un tehniskie olīveļļas eksperti ir plaši apspriedušies par grozošo lēmumu. Grozošais lēmums veicinās olīveļļas standartu starptautisko harmonizāciju un izveidos satvaru, kas nodrošinās godīgu konkurenci olīveļļas nozares produktu tirdzniecībā. Tāpēc grozošais lēmums, kas jāpieņem Dalībnieku padomei, būtu jāatbalsta.
                  
               
                     (6)
                  
                  
                     Ja grozošā lēmuma pieņemšana Dalībnieku padomes 114. sesijā tiek atlikta, jo daži dalībnieki nevar dot savu piekrišanu, nostāja atbalstīt grozošā lēmuma pieņemšanu Savienības vārdā būtu jāieņem iespējamā procedūrā, ar ko Dalībnieku padome, ievērojot nolīguma 10. panta 6. punktu, lēmumus pieņem sarakstes ceļā. Procedūra, ar ko lēmumus pieņem sarakstes ceļā, būtu jāuzsāk pirms Dalībnieku padomes nākamās kārtējās sesijas 2022. gada jūnijā.
                  
               
                     (7)
                  
                  
                     Ja pirms 114. sesijas vai tās laikā tiek iesniegta jauna zinātniska vai tehniska informācija, kas varētu ietekmēt Savienības vārdā ieņemamo nostāju, vajadzētu atļaut Komisijai Savienības interešu aizsardzības nolūkā prasīt atlikt grozošā lēmuma pieņemšanu uz vēlāku Dalībnieku padomes sesiju,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā jāieņem Dalībnieku padomē 2021. gada 25. novembrī tās 114. sesijā vai procedūrā, ar kuru Dalībnieku padome lēmumus pieņem sarakstes ceļā un kura jāuzsāk pirms tās nākamās kārtējās sesijas, kas notiks 2022. gada jūnijā, attiecībā uz olīveļļai un olīvu izspaidu eļļai piemērojamo tirdzniecības standartu, ir atbalstīt Dalībnieku padomes lēmuma, ar kuru groza olīveļļai un olīvu izspaidu eļļai piemērojamo tirdzniecības standartu, pieņemšanu (4).
         
         
            2. pants
            Ja 1. pantā minēto nostāju varētu ietekmēt jauna zinātniska vai tehniska informācija, kas iesniegta pirms Dalībnieku padomes 114. sesijas vai tās laikā, Komisija prasa, lai olīveļļai un olīvu izspaidu eļļai piemērojamo tirdzniecības standartu grozošā lēmuma pieņemšana tiek atlikta līdz brīdim, kad uz minētās jaunās informācijas pamata tiek noteikta Savienības nostāja.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 15. novembrī
            
               
                  Padomes vārdā –
               
               
                  priekšsēdētājs
               
               J. PODGORŠEK
            
         
         
            (1)  Padomes Lēmums (ES) 2016/1892 (2016. gada 10. oktobris) par to, lai Eiropas Savienības vārdā parakstītu un provizoriski piemērotu 2015. gada Starptautisko nolīgumu par olīveļļu un galda olīvām (OV L 293, 28.10.2016., 2. lpp.).
         
            (2)  Padomes Lēmums (ES) 2019/848 (2019. gada 17. maijs) par to, lai Eiropas Savienības vārdā noslēgtu 2015. gada Starptautisko nolīgumu par olīveļļu un galda olīvām (OV L 139, 27.5.2019., 1. lpp.).
         
            (3)  Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
         
            (4)  Skatīt dokumentu ST 12781/21 http://register.consilium.europa.eu.